**RAPORT PRIVIND EXECUția bugetARĂ**

**PE PRIMUL TRIMESTRU**

**AL ANULUI 2024**

În primul trimestru al anului 2024, bugetul general consolidat a înregistrat un **deficit** în valoare de **35,88 miliarde lei (2,06% din PIB)**, cu 15,97 miliarde lei sub nivelul prognozat pentru perioada analizată.

1. **veniturile bugetului general consolidat**

**Veniturile bugetului general consolidat,** în perioada analizată**,** au însumat 132,16 miliarde lei (7,6% din PIB), reflectând un grad de realizare a programului de încasări de 92,3%.

Comparativ cu încasările primului trimestru al anului 2023, veniturile bugetului general consolidat au crescut în termeni nominali cu 15,8%, iar ca procent în PIB cu 0,5 puncte procentuale, de la 7,1% din PIB cât au fost în primul trimestru al anului 2023 la 7,6% din PIB în primul trimestru al anului 2024.

**Veniturile încasate** **din economia internă** (fără fonduri de la Uniunea Europeană) au fost în sumă de 119,84 miliarde lei,reprezentând 6,9% ca pondere în PIB și un grad de realizare a programului trimestrial de 103,2%. Comparativ cu perioada similară a anului anterior veniturile din economia internă au crescut, în termeni nominali, cu 14,3% iar ca procent în PIB cu 0,4 puncte procentuale de la 6,5% din PIB cât au fost în primul trimestru al anului 2023 la 6,9% din PIB în perioada analizată.



**Veniturile fiscale**, în perioada analizată, au însumat 63,33 miliarde lei și s-au realizat în proporție de 102,6%. Acestea au reprezentat 3,6% din PIB, fiind cu 9,9% mai mari comparativ cu încasările primului trimestru al anului 2023.



În primul trimestru al anului 2024, încasările pe principalele categorii de impozite au înregistrat următoarea evoluție:

Încasările din **impozitul pe profit** în primul trimestru al anului 2024 au totalizat 1,50 miliarde lei, înregistrează o evoluție pozitivă față de perioada similară a anului 2023 de 164,5% (+0,9 miliarde lei), susținută de avansul încasărilor din impozitul pe profit de la agenți economici și bănci comerciale cu 127,9% (+0,93 miliarde lei), atenuată ușor de redirecționarea din impozitul pe profit a sumei de 0,2 miliarde lei pentru efectuarea de sponsorizări și/sau acte de mecenat (Legea nr. 322/2021[[1]](#footnote-1)). Gradul de realizare este de 142,0% (+0,44 miliarde lei) față de programul stabilit.

Încasările din **impozitul pe venit,** în primul trimestru al anului 2024, au totalizat 11,50 miliarde lei, în creștere cu 14,9% (+1,49 miliarde lei) comparativ cu aceeași perioadă a anului precedent, cu un gradul de realizare de 105,2% (+0,6 miliarde lei) față de programul stabilit.

În structură, încasările din impozitul pe venitul din salarii care dețin o pondere de aproximativ 63,5% din această categorie înregistrează față de aceeași perioadă a anului 2023 o dinamică de 21,5%, peste evoluția fondului brut de salarii de 17,9%[[2]](#footnote-2).

Dinamica pozitivă a încasărilor din impozitul pe venitul din salarii a fost influențată de modificarea reglementărilor privind facilitățile fiscale acordate salariaților din sectorul construcții, agricol, industria alimentară și a activităților de creare de programe pentru calculator (O.U.G. nr. 93/2023[[3]](#footnote-3) și Legea nr. 296/2023[[4]](#footnote-4) ) precum și de majoarea salariului minim brut pe țară garantat în plată (H.G. nr. 900/2023[[5]](#footnote-5)).

O evoluție pozitivă a veniturilor din această sursă a fost susținută în special de sporul încasărilor din impozitul pe veniturile din pensii (+61,9%, creștere în care este inclusă majorarea valorii punctului de pensie cu 13,8%[[6]](#footnote-6)), impozitul pe veniturile din jocurile de noroc și impozitul pe veniturile din transferul proprietăților imobiliare din patrimoniul personal (+0,2 miliarde lei, ca urmare a instituirii unor noi bareme de impunere, conform O.G. nr. 16/2022). Pe de altă parte, încasările din impozitul pe dividende au consemnat o contracție de 34,0%, pe fondul unui efect de bază ridicat (creșterea semnificativă a dividendelor din ianuarie 2023 distribuite în baza situațiilor financiare interimare întocmite în cursul anului 2022, cu reținerea cotei de impozit de 5%).

Încasările din **impozitele și taxele pe proprietate** au însumat 5,55 miliarde lei (0,3% din PIB) și s-au realizat în proporție de 97,7%. Totodată, comparativ cu încasările din trimestrul I 2023, acestea au crescut cu 11,7% (+0,58 miliarde lei).

Încasările din **taxa pe valoarea adăugată** au fost în sumă de 29,36 miliarde lei, înregistrând o creștere a încasărilor din TVA cu 13,6% (+3,5 miliarde lei), comparativ cu încasările aferente trimestrului I din anul 2023 și un grad de realizare al programului trimestrial de 104,5% (+1,3 miliarde lei).

În structură, TVA încasată s-a majorat cu 16,3% (+5,1 miliarde lei) față de trimestrul I al anului 2023 , iar valoarea restituirilor de taxă pe valoare adăugată a crescut cu 28,9% (+1,5 miliarde lei). În perioada analizată media TVA restituită a fost de 2,3 miliarde lei, situându-se peste media de 1,8 miliarde lei înregistrată în perioada similară a anului precedent. Evoluția încasărilor din taxa pe valoare adăugată a fost susținută și de modificările fiscale aduse prin Legea nr.296/2023, precum creșterea cotei de TVA pentru alimente cu zahăr adăugat (peste 10g/100g produs), pentru dreptul de utilizare a facilităților sportive, transportul de persoane în scop turistic, pentru livrarea locuințelor ca parte a politicii sociale, livrarea și instalarea de panouri fotovoltaice, panouri solare termice, pompe de căldură și alte sisteme de încălzire de înaltă eficiență.

Valoarea TVA de plată declarată în perioada analizată a crescut cu 13,9% (+4,2 miliarde lei), față de perioada similară a anului 2023.

Volumul cifrei de afaceri din comerţul cu amănuntul (cu excepţia comerţului cu autovehicule şi motociclete), serie brută, în perioada 1.I-29.II.2024, comparativ cu perioada 1.I-28.II.2023, a înregistrat o creştere, pe ansamblu, cu 9,8%, datorită creşterilor vânzărilor de produse alimentare, băuturi şi tutun (+5,8%) şi vânzărilor de produse nealimentare (+15,9%). Comerţul cu amănuntul al carburanţilor pentru autovehicule în magazine specializate a crescut cu 4,1%.

Veniturile din **accize** au însumat 8,91 miliarde lei, în creștere cu 9,0% (+0,7 miliarde lei), comparativ cu aceeași perioadă a anului precedent, influențată de creșterea încasărilor la accizele pentru produsele din tutun de 11,0% (+0,4 miliarde lei).

Veniturile aferente accizelor încasate din vânzarea produselor energetice înregistrează în perioada analizată o creștere cu 3,2% (+0,1 miliarde lei), datorată evoluției pozitive a încasărilor din perioada februarie-martie 2024.

Gradul de realizare din accize față de programul stabilit pentru această perioadă este de 96,3% (-0,3 miliarde lei). Încasările lunare din accize prezintă în general o volatilitate mai ridicată, determinată de politica operatorilor economici de antrepozitare fiscală a produselor accizabile.

Încasările din categoria **alte impozite și taxe generale pe bunuri și servicii** în primul trimestru al anului curent au fost în sumă de 2,38 miliarde lei (0,1% din PIB), gradul de realizare al programului trimestrial fiind de 86,2%, iar comparativ cu anul anterior au scăzut cu 46,2%.

Evoluția încasărilor față de încasările din perioada similară a anului precedent s-a datorat încasărilor înregistrate la bugetul de stat pe fondul modificărilor legislative privind impozitarea operatorilor economici ce își desfășoară activitatea în domeniul energiei electrice și a gazelor naturale.

Nerealizarea se datorează în principal impozitului pe veniturile suplimentare obținute ca urmare a dereglementării prețurilor din sectorul gazelor naturale, caracterizat printr-un trend descrescător al încasărilor ca urmare a modificărilor legislative din domeniul energiei și gazelor naturale (O.U.G. nr. 119/2022[[7]](#footnote-7)).

Încasările din **taxele pe utilizarea bunurilor**au fost în sumă de 2,80 miliarde lei, cu 18,9% mai mari comparativ cu primele 3 luni ale anului 2023, în principal ca urmare a evoluției pozitive înregistrate atât la bugetul de stat (+29,2%) cât și la bugetele locale (+12,7%).

La bugetul de stat creșterea încasărilor a fost determinată de evoluția încasărilor din taxele pentru jocurile de noroc[[8]](#footnote-8) înregistrează față de aceeași perioadă a anului 2023 o dinamică de 31,5% (+0,3 miliarde lei), în condițiile unor majorări de taxe aprobate prin O.U.G nr. 82/2023[[9]](#footnote-9).

Gradul de realizare al programului de încasări pentru perioada analizată este de 107,4%, această evoluție fiind susținută în principal de creșterea peste nivelul programat al încasărilor atât la bugetul de stat cât și la bugetele locale unde gradul de realizare a veniturilor programate, în perioada analizată, a fost de 108,2% în cazul ambelor bugete.

Încasările din **impozitul pe comerț exterior și tranzacțiile internaționale** s-au realizat în proporție de 86,3%, în condițiile unei scăderi a importurilor (Extra-UE27) cu 1,3%[[10]](#footnote-10) în primele 2 luni ale anului 2024.

**Contribuțiile sociale** încasate în primul trimestru al anului 2024 în sumă de 45,10 miliarde lei, înregistrează, comparativ cu aceeași perioadă a anului precedent, o creștere de 22,1% (+8,18 miliarde lei), superioară evoluției fondului brut de salarii la nivel de economie de 17,9%, iar gradul de realizare a programului a fost de 104,2 % (+1,8 miliarde lei).

Evoluția încasărilor din contribuții sociale în perioada analizată a fost influențată pozitiv de modificarea reglementărilor privind: facilitățile fiscale acordate salariaților din sectorul construcții, agricol, industria alimentară și a activităților de creare de programe pentru calculator (Legea nr. 296/2023), majoarea salariului minim brut pe țară garantat în plată (H.G. nr. 900/2023) și majorarea salariului minim brut pe ţară garantat în plată pentru sectoarele construcţii, agricol şi industria alimentară ( O.U.G. nr. 93/2023), iar negativ de restituirea sumelor reținute cu titlul de CASS din veniturile din pensii (efect bugetar de -0,14 miliarde lei, O.U.G. nr. 4/2023[[11]](#footnote-11) ).

Pe bugete, gradul de realizare a programului de încasări, se prezintă astfel: bugetul fondului național unic de asigurări sociale de sănătate (105,8%), bugetul asigurărilor sociale de stat (103,7%), bugetul de stat (103,5%) și bugetul asigurărilor pentru șomaj (92,8%).

Comparativ cu aceeași perioadă a anului precedent, evoluția veniturilor din contribuții sociale, pe bugete componente, se prezintă astfel: bugetul Fondului național unic de asigurări sociale de sănătate (+35,5%), bugetul de stat (+20,4%), bugetul asigurărilor sociale de stat (+17,9%) și bugetul asigurărilor pentru șomaj (-26,9%).

**Veniturile nefiscale,** în perioada analizată, au fost în sumă de 11,00 miliarde lei (0,6%din PIB), gradul de realizare al programului trimestrial fiind de 107,1%. Sporul de încasări s-a datorat evoluției încasărilor la bugetele locale și bugetul instituțiilor publice finanțate parțial sau integral din venituri proprii.

Comparativ cu anul anterior încasările din venituri nefiscale au crescut cu 11,6% (+1,14 miliarde lei) în principal ca urmare a evoluției încasărilor la bugetele locale (+9,5%), bugetele instituțiilor/activităților finanțate integral sau parțial din venituri proprii(+43,7%) și bugetului trezoreriei statului (+92,6%).

**Sumele primite de la Uniunea Europeană** aferente proiectelor finanțate atât din cadrul financiar 2007-2013, cât și din cadru financiar 2014-2020 dar și sumele aferenteperioadei de programare a Uniunii Europene 2021-2027, cât și cele aferente asistenței financiare nerambursabile alocate PNRR încasate în primul trimestru al anului 2024, au fost în sumă de 14,28 miliarde lei (0,7% din PIB), corespunzător unui grad de realizare de 45,7% a programului trimestrial. Nerealizarea veniturilor programate pentru perioada analizată s-a datorat evoluției slabe a sumelor atrase aferente asistenței financiare nerambursabile alocate PNRR (9,3%) și a sumelor aferenteperioadei de programare a Uniunii Europene 2021-2027 (42,9%).

Comparativ cu primul trimestrul al anului precedent sumele nerambursabile primite de la Uniunea Europeană au înregistrat o creștere cu 31,9% (+2,98 miliarde lei).

1. **CHELTUIELILE bugetului general consolidat**

**Cheltuielile bugetului general consolidat,** în perioada analizată, au fost în sumă de 168,04 miliarde lei, au reprezentat 9,7% ca pondere în PIB și s-au efectuat în proporție de 86,2% comparativ cu programul actualizat pentru trimestrul I 2024.

Față de nivelul înregistrat în primul trimestru al anului 2023, cheltuielile bugetare au fost mai mari cu 22,7%, iar ca pondere în PIB cu 1,2 puncte procentuale de la 8,5% din PIB cât au fost în primul trimestru al anului 2023 la 9,7% din PIB în perioada analizată.



**Cheltuielile de personal**, prezentate detaliat în Anexele nr.3 și 4, au fost în sumă de 36,55 miliarde lei și s-au efectuat în proporție de 98,4% față de nivelul estimat a se efectua în trimestrul I 2024. Exprimate ca pondere în PIB, cheltuielile de personal reprezintă un nivel de 2,1% din PIB, cu 0,3 puncte procentuale mai mari față de aceeași perioadă a anului anterior.

Cheltuielile de personal au crescut cu 19,6% comparativ cu trimestrul I 2023, pe fondul creșterilor salariale din sectorul bugetar acordate începând cu al doilea semestru al anului 2023, cât și în perioada analizată precum și plata unor drepturi salariale acordate în urma unor hotărâri judecătorești.

**Cheltuielile cu bunuri și servicii** au însumat 21,68 miliarde lei (1,2% din PIB) și s-au efectuat în proporție de 94,9% comparativ cu programul trimestrial. Comparativ cu trimestrul I 2023 cheltuielile cu bunuri și servicii au crescut cu 23,8% în special ca urmare a evoluției acestora la nivelul bugetelor locale(+21,2%) și la bugetul Fondului național unic de asigurări sociale de sănătate(+17,8%) ca urmare a plăților pentru decontarea medicamentelor cu și fără contribuție personală și a medicamentelor utilizate în programele naționale de sănătate.

**Cheltuielile cu dobânzile** au fost în termeni nominali de 7,63 miliarde lei (0,4% din PIB) și s-au efectuat în proporție de 77,1% din programul trimestrial. Comparativ cu aceeași perioadă a anului precedent, plățile de dobânzi s-au redus cu 16,4% (-1,49 miliarde lei).

**Cheltuielile cu subvențiile** au fost în sumă de 3,90 miliarde lei, au reprezentat 0,2% din PIB și s-au efectuat în proporție de 84,0% comparativ cu programul trimestrial.

Cheltuielile efectuate reprezintă subvenții pentru transportul de călători, pentru sprijinirea producătorilor agricoli, precum și pentru schema de compensare pentru consumul de energie electrică și gaze naturale al consumatorilor noncasnici (887,83 mil lei) care reprezintă 22,76% din total subvenții.

Comparativ cu aceeași perioada a anului anterior cheltuielile cu subvențiile s-au redus cu 22,3% (-1,12 miliarde lei).

**Cheltuielile cu asistența socială** au fost în sumă de 56,78 miliarde lei, au reprezentat 3,3% din PIB și s-au efectuat în proporție de 99,5% față de programul trimestrial. Cheltuielile cu asistența socială au crescut comparativ cu trimestrul I 2023 cu 12,4% iar ca pondere în PIB cu 0,2 puncte procentuale de la 3,1% din PIB în trimestrul I 2023 la 3,3% din PIB în perioada analizată.

Evoluția cheltuielilor cu asistența socială a fost influențată, în principal, de majorarea de la 1 ianuarie 2024, cu 13,8% a punctului de pensie, respectiv de la 1.785 lei la 2.032 lei, a îndemnizației sociale pentru pensionari (pensia minimă) de la 1.125 lei la 1.281 lei, în conformitate cu prevederile Legii nr. 360/2023 din 29 noiembrie 2023 privind sistemul public de pensii.

Cheltuielile cu asistența socială au fost influențate și de plățile suportate de la bugetul de stat pentru compensarea facturilor aferente consumului de energie electrică și gaze naturale, respectiv pe cele trei luni ale anului 2024, au fost în sumă de 1,92 miliarde lei.

**Alte cheltuieli** reprezentând, în principal, reprezentând în principal, burse pentru elevi și studenți, susținerea cultelor, despăgubiri civile, au însumat 3,20 miliarde lei, reprezentând 89,6% din programul estimat pentru primul trimestru al anului 2024.

**Plățile pentru proiectele cu finanțare din fonduri UE** (inclusiv cele finanțate din asistența financiară nerambursabilă aferentă PNRR)au reprezentat 0,8% din PIB și s-au efectuat în proporție de 44,6% din plățile programate pentru perioada analizată.

Comparativ cu trimestrul I 2023 plățile pentru proiectele cu finanțare din fonduri externe nerambursabile au crescut cu 33,2%, iar ca procent în PIB au crescut cu 0,15 puncte procentuale de la 0,67% din PIB în primul trimestru al anului 2023 la 0,82% din PIB în perioada analizată. În comparație cu primul trimestru al anului 2023 în perioada analizată au fost înregistrate creșteri semnificative în cazul plăților aferente proiectelor finanțate din fonduri externe nerambursabile aferente noului cadru financiar 2021-2027 (+4,0 miliarde lei) cât și a celor aferente proiectelor cu finanțare din sumele reprezentând asistența financiară nerambursabilă aferentă PNRR (+0,7 miliarde lei). Deși au performat comparativ cu aceeași perioada a anului anterior cheltuielile aferente proiectelor cu finanțare din fonduri externe nerambursabile nu au atins nivelul programat pentru perioada analizată discrepanțe majore fiind înregistrate în cazul celor aferente proiectelor cu finanțare din sumele reprezentând asistența financiară nerambursabilă aferentă PNRR.

**Cheltuielile de capital** au reprezentat 0,8% din PIB și comparativ cu aceeași perioadă a anului 2023 cheltuielile de capital au crescut în termeni nominali cu 223,8% (+10,16 miliarde lei), iar ca pondere în PIB au 0,5 puncte procentuale de la 0,3% din PIB cât au reprezentat în trimestrul I 2023 la 0,8% din PIB în perioada analizată.

Performanța înregistrată față de perioada similară a anului anterior a fost determinată în principal de evoluția plăților la bugetul de stat (+6,17 miliarde lei) cât și în cazul bugetelor locale (+3,33 miliarde lei).

**Cheltuielile pentru investiții** (includ cheltuielile de capital, precum și cele aferente programelor de dezvoltare finanțate din surse interne și externe) în primul trimestru al anului 2024 au totalizat în termeni nominali 22,50miliarde lei (1,3 % din PIB) în creștere cu 71,0% comparativ cu aceeași perioadă a anului precedent. Ca pondere în PIB, cheltuielile cu investițiile au crescut cu 0,5 puncte procentuale de la 0,8% din PIB în trimestrul I 2023 la 1,3% din PIB în perioada analizată.

1. **CONCLUZII**

Având în vedere evoluția veniturilor și cheltuielilor bugetare, soldul bugetar aferent primului trimestru s-a situat sub ținta stabilită.

În perioada analizată veniturile bugetului general consolidat au fost superioare nivelului programat în cazul veniturilor încasate din economia internă, dar nu au atins nivelul programat în cazul celor aferente fondurilor externe nerambursabile inclusiv PNRR. Acest fapt a condus la nerealizarea veniturilor totale programate la nivelul bugetului general consolidat.

În primul trimestru al anului 2024, veniturile prevăzute a fi încasate din fonduri externe nerambursabile aferente noului cadru financiar 2021-2027 și în special a celor aferente asistenței financiare nerambursabile alocate PNRR al căror nivel este corelat cu propunerile ordonatorilor principali de credite privind prevederile bugetare pentru proiectele finanțate din fonduri externe nerambursabile sunt mult sub nivelul programat.

Cheltuielile pentru investiții în perioada analizată au fost superioare celor înregistrate în trimestru I 2023 înregistrând o creștere în termeni nominali cu 9,34 miliarde lei (+71%). Absorbția fondurilor externe nerambursabile, cât și a sumelor atrase din Planul Național de redresare și reziliență reprezintă una dintre prioritățile Guvernului României. Alocarea substanțială de fonduri din partea Uniunii Europene trebuie valorificată optim, reprezentând un element central al sustenabilității bugetare prin prisma strategiei investiționale și a caracterului nerambursabil al acestor fonduri. Cea mai mare discrepanță între nivelul programat și plăți s-a înregistrat în cazul cheltuielilor cu proiectele finanțate din PNRR în special din componenta de grant.

Considerăm că ordonatorii principali de credite trebuie să acorde o atenție deosebită și să întreprindă toate eforturile în vederea utilizării creditelor bugetare alocate cu această destinație, să fie depuse eforturi de accelerare a implementării proiectelor astfel încât sumele atrase din fonduri externe nerambursabile cât și cele aferente proiectelor finanțate din PNRR în perioada următoare să recupereze din decalajul înregistrat în perioada analizată.

Totodată este necesar ca în perioada următoare să fie continuate eforturile de colectare astfel încât să fie menținut trendul superior al încasărilor comparativ cu nivelul programat al veniturilor din economia internă înregistrat în primul trimestru al anului 2024.

De asemenea, în cazul ordonatorilor principali de credite este necesară prudență în angajarea de noi cheltuieli și o mai mare rigurozitate în programarea cheltuielilor bugetare, ținând cont de solicitările multiple de realocări între trimestre față de repartizarea trimestrială inițială.

1. Legea nr. 322/2021 pentru completarea Legii nr. 227/2015 privind Codul fiscal [↑](#footnote-ref-1)
2. decembrie 2023-februarie 2024/decembrie 2022-februarie 2023 [↑](#footnote-ref-2)
3. O.U.G. nr. 93/2023 pentru stabilirea salariului de bază minim brut pe ţară garantat în plată pentru sectoarele construcţii, agricol şi industria alimentară [↑](#footnote-ref-3)
4. Legea nr. 296 privind unele măsuri fiscal-bugetare pentru asigurarea sustenabilităţii financiare a României pe termen lung [↑](#footnote-ref-4)
5. Hotărârea nr. 900/2023 din 28 septembrie 2023 pentru stabilirea salariului de bază minim brut pe ţară garantat în plată [↑](#footnote-ref-5)
6. majorarea valorii punctului de pensie de la 1.785 lei la 2.032 lei, începând cu data de 1 ianuarie 2024, conform Legii nr. 360/2023 privind sistemul public de pensii [↑](#footnote-ref-6)
7. se abrogă prin O.U.G. nr. 119/2022, începând cu 1 septembrie 2022, impozitul pe venitul suplimentar realizat de producătorii de energie electrica, impozit instituit prin Legea nr.259/2021 [↑](#footnote-ref-7)
8. dețin o pondere de aproximativ 98,4% în această categorie [↑](#footnote-ref-8)
9. O.U.G. nr. 82/2023 pentru modificarea şi completarea Ordonanţei de urgenţă a Guvernului nr. 77/2009 privind organizarea şi exploatarea jocurilor de noroc, precum şi pentru modificarea Ordonanţei de urgenţă a Guvernului nr. 20/2013 privind înfiinţarea, organizarea şi funcţionarea Oficiului Naţional pentru Jocuri de Noroc şi pentru modificarea şi completarea Ordonanţei de urgenţă a Guvernului nr. 77/2009 [↑](#footnote-ref-9)
10. comunicat de presă INS nr. 85/9 aprilie 2024 - Comerț internațional cu bunuri (calcule interne) [↑](#footnote-ref-10)
11. O.U.G. nr. 4/2023 privind stabilirea unor măsuri de restituire a unor contribuţii de asigurări sociale de sănătate [↑](#footnote-ref-11)